บาทเปิด 34.96 บาทต่อดอลลาร์ อ่อนค่าต่อเนื่อง
เงินบาทเปิดตลาด 34.96 บาทต่อดอลลาร์ อ่อนค่าต่อเนื่อง คาดมีโอกาสทดสอบ 35.00 บาทต่อดอลลาร์ กังวลเฟดขึ้นดอกเเบี้ยแรง
14 มิ.ย. 2565

นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ 34.96 บาท/ดอลลาร์ ปรับตัวอ่อนค่าจากปิดตลาดเย็นวานนี้ที่ระดับ 34.80 บาท/ดอลลาร์ เคลื่อนไหวในทิศทางเดียวกับตลาดโลก เนื่องจากดอลลาร์แข็งค่าหลังได้รับแรงหนุนจากการปรับตัวเพิ่มขึ้นมากของอัตราดอกเบี้ยพันธบัตรของสหรัฐ ท่ามกลางความกังวลของนักลงทุนกรณีการปรับขึ้นดอกเบี้ยของธนาคารกลางสหรัฐ (เฟด) ที่คาดว่าอาจมากถึง 0.75% เพื่อแก้ปัญหาเงินเฟ้อ ส่งผลให้ราคาสินทรัพย์ทุกประเภทมีการปรับตัวอย่างผันผวนรุนแรง ทั้งตลาดเงิน ตลาดหุ้น และตลาดทองคำ"บาทอ่อนค่าจากเย็นวานนี้ หลังดอลลาร์แข็งค่าตามบอนด์ยีลจากความกังวลของนักลงทุนเรื่องเฟดจะปรับขึ้นดอกเบี้ยอีก0.75%" นักบริหารเงิน กล่าวนักบริหารเงินประเมินกรอบการเคลื่อนไหวของเงินบาทในวันนี้ไว้ที่ 34.85 - 35.10 บาท/ดอลลาร์"วันนี้บาทมีโอกาสขึ้นไปทดสอบที่ระดับ 35.00 บาท/ดอลลาร์ ต้องรอดูว่าจะผ่านไปได้หรือไม่" นักบริหารเงิน ระบุ